《小山丛桂》
宋代·高似孙

桂树丛生兮山之幽，匽蹇布濩兮翠交流。壑溪错互兮云崒霄，石戋戋兮溜鸣瑶。

鹤阴阴兮猿嗷嗷，攀援桂枝兮聊佳留。聊佳留兮迟迟，讯有华兮东篱。

风景兮不可支，襟将舒兮孰怡。埼兮曲，山崒屼，揽赜邃兮心愰惚。

潏兮沕，寥兮瑟，柽萝密丛灌盘纡兮杳藏日。嶙峋凿落兮蕫茏回复，榛薄葐蒀兮葩华棻郁。

青萝素蔓兮薇芜彧毓，兕勇熊遒兮来啸来伏。山中崊崊兮嵬嵬，泠泠兮济济。

蛩唧兮禽嘶，秋风兮自来。攀桂枝兮聊须留。桂花开兮芙蓉寒，桂花落兮芰荷乾。

若人兮悲秋，山中兮胡为不可留。

作者简介：高似孙(1158—1231)，字续古，号疏寮，鄞县（今浙江宁波）人（清康熙《鄞县志》卷一○），一说馀姚（今属浙江）人（清光绪《馀姚县志》卷二四）。孝宗淳熙十一年（一一八四）进士，调会稽县主簿，历任校书郎，出知徽州，迁守处州。宁宗庆元六年（一二○○）通判徽州，嘉定十七年（一二二四）为著作佐郎。理宗宝庆元年（一二二五）知处州。晚家于越，为嵊令史安之作《剡录》。有《疏寮小集》、《剡录》、《子略》、《蟹略》、《骚略》、《纬略》等。事见《南宋馆阁续录》卷八、《宋史翼》卷二九。